Tallinna turgudel võib kergeusklik ostja petta saada, sest suurema müügiedu nimel pakuvad müüjad imporditud aiakraami kodumaise pähe.    Kõige tähtsam on see, kas maasikas on Eesti oma, kommenteeris Tallinna keskturu maasikamüüja Juhan Praks ostjate põhinõudmist, kirjutab Postimees. Imporditud marjad löövad hinna alla, aga kes ikka eestimaist tahab, see on nõus ka kõrgemat hinda maksma.    Tallinna  ettevõtlusameti hinna- ja tarbijakaitseteenistuse ametnike Anneliis Ilvese ja Peeter Ühtegi teisipäevane kiirkäik pealinna turgudele päädis mitme müüja leidmisega, kelle kaup oli teadmata päritoluga. Kuigi müüjad olid hoolikalt hinnasildile maalinud sõna Eesti.    Ilves ütles, et inspektorite käed on päritolumaa võltsijate püüdmiseks lühikesed. Ühtegi sõnul on levinud nõksuks näiteks hinnalt odavamate importmarjade segamine kodumaiste hulka.    Ilves hindas, et veel nädal aega olid umbes  pooled maasikaist, mida Eesti omade pähe pakuti, tegelikult importmarjad. Ta lisas samas, et kuna kätte on jõudnud Eesti maasika küpsemise kõrgaeg, siis praegu on pettasaamise tõenäosus väiksem.    ÄP